[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.9.2008

COM(2008) 578 окончателен

2006/0136 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 251, параграф 2, втора алинея от Договора за ЕО относно обща позиция на Съвета относно приемането на Регламент на Европейския парламент и на Съвета относно пускането на пазара на продукти за растителна защита

(представена от Комисията)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 251, параграф 2, втора алинея от Договора за ЕОотноснообща позиция на Съвета относно приемането на Регламент на Европейския парламент и на Съвета относно пускането на пазара на продукти за растителна защита

1. ИСТОРИЯ НА ДОСИЕТО

Дата на предаване на предложението на Европейския парламент и на Съвета (документ COM(2006)0388 окончателен — 2006/0136 (COD)): | 19 юли 2006 г. |

Дата на становището на Европейския икономически и социален комитет: | 31 май 2007 г. |

Дата на становището на Комитета на регионите | 13 февруари 2007 г. |

Дата на становището на Европейския парламент на първо четене: | 23 октомври 2007 г. |

Дата на предаване на измененото предложение: Дата на политическото споразумение: | 11 март 2008 г. 23 юни 2008 г. |

Дата на приемане на общата позиция: | 15 септември 2008 г. |

2. ЦЕЛ НА ПРЕДЛОЖЕНИЕТО НА КОМИСИЯТА

С предложения регламент се цели да се замени съществуващото законодателство относно пускането на пазара на продукти за растителна защита (Директива 91/414/ЕИО на Съвета), като с него се преразглеждат изцяло процедурите за оценка на безопасността на активните вещества и продуктите за растителна защита. Въпреки това двуетапната процедура, заложена в директивата, се запазва:

- Одобрение на активните вещества на ниво ЕС

- Разрешаване от държавите-членки на продукти за растителна защита, съдържащи одобрени вещества.

С цел опростяване, с него също така се отменя Директива 79/117/ЕИО на Съвета относно забраната за пускане на пазара и употреба на продукти за растителна защита, съдържащи някои активни вещества. Основната цел на предложението е поддържането на високо ниво на закрила за хората, животните и околната среда; намаляването на административната тежест, свързана с настоящите процедури за одобряване и разрешаване, и постигането на по-високо ниво на хармонизиране.

Настоящото предложение следва да бъде разглеждано като част от пакет от документи заедно с Тематичната стратегия за устойчиво използване на пестицидите и предложението за рамкова директива, която да запълва празнината в законодателството на етапа на употреба на пестициди, както и с предложение за регламент относно събирането на статистически данни по отношение на пускането на пазара и употребата на продукти за растителна защита.

3. КОМЕНТАРИ ОТНОСНО ОБЩАТА ПОЗИЦИЯ

3.1. Общ коментар

Комисията подкрепя общата позиция, така както е приета от Съвета на 15 септември 2008 г. Тя е в съответствие с целите и възприетия в първоначалното предложение на Комисията подход и отразява принципите на редица предложени от Европейския парламент изменения.

3.2. Изменения, внесени от Европейския парламент на първо четене

Изменения, които са приети от Комисията и са в съответствие с общата позиция:

Изменения 5, 14 и 18 на Европейския парламент подкрепят заявеното в съображения 8, 17 и 21 и бяха частично включени. Със съображение 8 се въвежда гарантирането на конкурентоспособността на европейското земеделие. В съображение 17 бяха включени веществата кандидати за заместване. В съображение 21 беше въведено включването на уязвими групи при оценката на вредните последици за здравето на хората или върху здравето на животните.

Изменение 96 на член 20 относно незабавното унищожаване на продукт за растителна защита в случай на непосредствени опасения за здравето е включено изцяло.

Изменение 159 беше включено като такова в общата позиция и в измененото предложение на Комисията. С него в член 43, касаещ оттеглянето или изменението на разрешение за продукти за растителна защита, се въвежда възможността държавите-членки да преразглеждат разрешение, когато стигнат до заключение, че постигането на целите, поставени в Директива 2000/60/EО (Рамковата директива за водите) може да бъде изложено на риск.

Повечето елементи от изменения от 175 до 180 и изменение 196, касаещи маловажни употреби, имащи за цел да улеснят издаването на разрешения за маловажни употреби, бяха приети от Комисията. В общата позиция бяха включени елементите, касаещи отговорността и удължаването на периода на защита на данните за маловажни употреби. Освен това в общата позиция беше включено определение за маловажни употреби, както беше предложено с изменение 59, докато в измененото предложение на Комисията, същото беше посочено в член 49 относно маловажните употреби.

Въвеждането на нов член 49а относно паралелната търговия, както беше предложено от Европейския парламент в изменения 45 и 286, беше прието от Съвета и Комисията. Текстът на общата позиция обаче отразява решенията на Съда на Европейските общности по скорошни дела. Освен това в член 65 беше добавена формулировка за необходимостта от контрол върху паралелната търговия.

Също така изменение 189 беше включено като такова в общата позиция и в измененото предложение на Комисията. С него в член 53 се въвежда възможността държавите-членки да приемат временни защитни мерки, когато стане известна информация за потенциални вредни въздействия.

Комисията прие да включи в член 63 определение за „рекламиране“. Това е отразено в член 3 на общата позиция.

В съответствие с измененото предложение на Комисията, в приложение II, точки 3.6.3 и 3.6.5 към общата позиция е включено подробно определение на „пренебрежима експозиция“. Това е в съответствие с изменение 300. С общата позиция обаче напълно се изключват мутагенните вещества, независимо от експозицията.

Освен това невротоксичните и имунотоксичните ефекти по време на развитието, които бяха предложени от Европейския парламент като критерии за изключване, бяха включени към критериите за вещества кандидати за заместване в общата позиция, както и в измененото предложение на Комисията. Пояснението в изменение 248, че дадено вещество се определя като вещество кандидат за заместване, когато отговаря на едно от съответните условия, също беше включено.

По отношение на веществата с нисък риск, в общата позиция са включени критериите за изключване на вещества от определението за „нисък риск“ в съответствие с изменение 301. Такава разпоредба е добавена и в приложение II, част 5. Една съществена разлика касае „сенсибилизиращите“ вещества, тъй като изменението се отнася само до „сенсибилизиращи химикали“, а Комисията в своето изменено предложение и в общата позиция посочва сенсибилизирането като цяло, обхващайки по този начин и микроорганизмите. Разпоредбата, съгласно която Комисията следва да направи преглед и, където е необходимо, да уточни критериите за нискорискови вещества, беше включена в член 22, но без да се посочва крайният срок от една година, предложен от Европейския парламент.

Другите изменения, които поясняват текста или описват по-добре процедурите, бяха включени. Те са включени в член 11 относно подготовката на проектодоклада за оценка, определящ максимален срок от 6 месеца за предоставяне на допълнителна информация, член 12 относно достъпа на обществеността до заключенията на органа, член 13 относно разпоредбата за списък на одобрените активни вещества, достъпен за обществеността в електронен формат, член 27, в който се посочват реалистичните условия на употреба на коформуланти, член 30, с който се добавя специфично съдържание към разрешенията относно данните от заявлението и член 36 относно процедурата за разрешения за продукти за растителна защита, с който се определя максимален период от 6 месеца за предоставяне на допълнителна информация. Разпоредбата, според която държавите-членки могат да получат пълното досие при поискване, беше включена в член 41. В член 62 беше въведена необходимостта от включване на съществуващите изисквания за етикетиране съгласно Директива 91/414/EИО в регламента на Комисията за прилагането ѝ.

Изменения, които не са включени в общата позиция, но които са приети от Комисията в измененото предложение в този си вид или при условие че бъдат преформулирани:

Парламентът предложи в редица изменения да бъде включено позоваване за съответствие с Директива 2000/60/EО (Рамковата директива за водите). Те бяха подкрепени в измененото предложение на Комисията в съображение 14, член 21 (преразглеждане на одобрението) и член 43 (оттегляне или изменение на разрешение). Само посоченото последно изменение беше включено също така и в общата позиция.

Посочените изменения на съображения 34 и 35 бяха включени или частично включени в измененото предложение. Те касаят закрилата на живущите и случайните лица и необходимостта да се гарантира, че рекламните съобщения не подвеждат обществеността.

Няколко от измененията са в подкрепа на целта да се сведе до минимум изпитването върху животни. Комисията включи по-голямата част от тези изменения (24, 75, 92, 108, 225) в съображение 32 и в членове 8, 18, 26, 59 и 75.

С изменение 34 се предлага в член 1 да бъде пояснена целта на регламента. Комисията прие да включи формулировките, касаещи високото равнище на закрила, предохранителния принцип и осигуряването на по-хармонизирана наличност на продукти за растителна защита за земеделските производители в Европа.

Няколко нови определения, предложени от Европейския парламент, бяха включени в член 3, като например тези за паралелна търговия, нисък риск, държава-членка докладчик, изпитвания и проучвания и определението за нехимични методи за растителна защита. Последното понятие беше включено и в определението за добра практика за използването на продукти за растителна защита.

Европейският парламент подчерта в различни части на акта посочването на уязвими групи, а изменение 49 въвежда определение за такива групи. Комисията включи повечето от тях, както и определението за уязвими групи в член 3.

В определението за интегрирана борба срещу вредителите беше въведена формулировка за насърчаването на естествените механизми за контрол на вредителите.

Освен това в определението за рисково вещество, Комисията включи веществата, смущаващи ендокринната система и тези с невротоксично или имунотоксично действие, в съответствие с изменение 39 на Европейския парламент.

Както беше предложено от Европейския парламент, в критериите за одобрение, посочени в член 4, бяха включени формулировки за уязвимите групи, за местата, отдалечени от мястото на използване на продукта след пренасяне в околната среда с голям радиус на действие, за въздействието на продукта за растителна защита върху видове, които не са обект на действието му, и въздействието му върху екосистемата. Освен това беше пояснено, че аналитичните методи трябва да бъдат стандартизирани и достатъчно чувствителни; това беше частично прието в общата позиция.

Комисията прие да включи в член 20 изменение 95 относно гратисния период за използване на складови наличности от неодобрени продукти за растителна защита, чиято продължителност е не повече от една година.

В изменение 274 се посочва, че храните, както са определени в Регламент (ЕО) № 178/2002, трябва да бъдат считани за основни вещества и това изменение беше директно включено в член 23 на измененото предложение на Комисията.

Европейският парламент въведе в член 64 (изменение 217) задължението производителите на продукти за растителна защита да извършват контрол след регистрацията и Комисията изцяло включи тази разпоредба.

Освен това Парламентът предложи изменение 220, което да бъде включено в член 65, относно контрол, който включва наблюдения на фермата, за да се провери съответствието с ограниченията за употреба. Това пояснение беше директно включено в измененото предложение на Комисията.

Комисията включи частично изменение 248 относно условията за одобрение на вещество кандидат за заместване (приложение II, точка 4). Бяха включени формулировки за високия потенциален риск за подпочвените води и невротоксичните или имунотоксичните свойства.

Освен това в приложение IV, част 2 относно сравнителната оценка изменение 252 беше частично включено във връзка с отчитането на последиците от синергизиращите вещества и акумулирането по отношение на рисковете за здравето.

Другите предложения, които бяха въведени от Комисията в нейното изменено предложение, касаят посоченото в член 29 изискване формулацията да е такава, че равнището на излагане на ползвателя или други рискове да са ограничени в рамките на възможното, без това да засяга действието на продукта, и посоченото в член 49 задължение на държавите-членки да поддържат на официалната си интернет страница списък на маловажните употреби. В член 9, параграф 2 Комисията предложи срок от 6 месеца за допълване на досието, ако са открити липсващи един или повече елементи, докато в общата позиция се предвижда този срок да е 3 месеца.

Комитология

Привеждането в съответствие с Решение 2006/512/EО (относно комитологията) като цяло беше подкрепено в измененото предложение на Комисията и в общата позиция, както беше въведено с измененията, направени от Парламента.

Изменения 88, 94, 99, 100, 142, 143, 158, 185, 219, 224, 226, 227, с които се въвежда процедурата по регулиране с контрол за случаите, в които Комисията счита за необходимо да бъдат съкратени сроковете (напр. ефикасност с оглед на спазване на сроковете при подновяване на одобрения, неотложност, приложима в случаи на заплаха за здравето на хората или животните). Освен това одобрението на дадено активно вещество както в общата позиция, така и в измененото предложение, е счетено за мярка за прилагане, която да бъде приета в съответствие с нормалната регулаторна процедура.

В някои случаи Парламентът предлага да бъде приложена процедурата на съвместно вземане на решения; Комисията и Съветът обаче считат, че посочените мерки (изискванията по отношение на данните за растителнозащитни вещества и синергизиращи вещества, регламентът за създаване на работна програма, регламентът относно контрола) са от общ характер и изменят несъществени елементи от регламента. Освен това Комисията счита, че процедурата за съвместно вземане на решения не би била подходяща за технически разпоредби, които трябва да бъдат постоянно актуализирани. Следователно те следва да бъдат приети в съответствие с процедурата по регулиране с контрол.

Изменение 120 изисква процедура за съвместно вземане на решения за приемането на регламент относно единните принципи, включващ изискванията от приложение VI към Директива 91/414/ЕИО. Комисията и Съветът считат това за техническо допълнение (прехвърляне на вече съществуващи изисквания) към основния текст чрез добавяне на несъществени елементи и затова предлагат консултативен комитет.

В малко на брой случаи Комисията включи необходимостта от разпоредби относно неотложността и ефикасността. Тези случаи касаят ефикасността с оглед на спазване на сроковете при подновяване на одобрения и неотложността, приложима в случаи на заплаха за здравето на хората или животните.

3.3. Нови разпоредби, въведени от Съвета

Съветът добави някои технически определения в член 3, като например професионален потребител, съществен метаболит, онечистване и др.

В член 4 бяха добавени допълнителни изисквания относно използването на продукти за растителна защита, в частност по отношение на питейната вода, които са в съответствие с някои от измененията, предложени от Европейския парламент в изменение 255.

В член 4, параграф 7 от Съвета беше въведена дерогация от критериите за одобрение, посочени в приложение II. Това позволява да бъдат одобрявани вещества, които не отговарят на специалните критериите за одобрение, (вещества, които не са канцерогенни или токсични за репродукцията от категория 2 или нарушаващи функциите на ендокринната система, както е посочено в точки 3.6.3, 3.6.4, 3.6.5 и 3.8.2 от приложение II).

В член 14 се въвежда срок за подновяване на одобренията на активни вещества (максимален срок от 15 години или, в изключителни случаи, при дерогация съгласно член 4, параграф 7, за максимален срок от 5 години).

По отношение на антидотите и синергистите Съветът добави задължението на Комисията да определи изискванията за данни (член 25). Той предвиди също така, че оценката на еквивалентността (член 37) и критериите за одобрение (приложение II, точки 3.6—3.9) се прилагат не само за активните вещества, но и за антидотите и синергистите.

В новия член 29а на държавите-членки се дава правото да издават временни разрешения при определени условия (пълно досие, забавена процедура за оценка, установена максимално допустима граница на остатъчни вещества). Това в голяма степен е в съответствие с изменение 281 на Европейския парламент.

В член 35 се пояснява, че за оценката на досиетата въз основа на съвременните научно-технически познания следва да бъдат използвани наличните към момента на подаване на заявлението ръководства. Това е в съответствие с изменение 136 на Европейския парламент.

Разпоредбите относно взаимното признаване и зоналната система (съображение 24, членове 35, 39 и 78а и приложение I) бяха прегрупирани, а текстът им частично изменен. В допълнение към предложението на Комисията, доброволното взаимно признаване се разрешава за продукти за растителна защита, разрешени в друга зона, за продукти за растителна защита, съдържащи вещества, кандидати за замяна (член 39), за временни разрешения или за продукти за растителна защита, съдържащи активно вещество, одобрено чрез дерогация от член 4, параграф 7. За употреба при третиране на семена или празни помещения/контейнери се предвижда задължително взаимно признаване на ниво ЕС. Разпоредбите относно пускането на пазара на третирани семена бяха въведени в специален член.

Съветът добави и процедура, която позволява участващи в селскостопански дейности официални или научни органи, професионални селскостопански организации или професионални потребители да могат да подадат заявление за взаимно признаване в държава-членка, дори ако притежателят на разрешението не е подал такова заявление или е отказал да даде съгласието си.

В общата позиция взаимното признаване остава задължително, но чрез дерогация (член 35, параграф 3) се позволява адаптиране към местните условия и, в изключителни случаи, се позволява държавите-членки да откажат разрешение поради специфични рискове за здравето или околната среда, които не могат да бъдат контролирани по друг начин.

Съветът добави разпоредба относно третирането на семена (ново съображение 26а и член 47а), с която се определят допълнителни изисквания за етикетирането на третирани семена и се упълномощават държавите-членки да ограничат употребата на третирани семена, ако представляват сериозен риск заради продукта за растителна защита, с който са третирани.

Предвиден е допълнителен период от две години и 6 месеца за защита на данни при изследвания, необходими за подновяване или преразглеждане на разрешение (член 56).

Някои изменения бяха направени в член 60, в който се посочват правилата за поверителност. Тези изменения са предимно от техническо естество и с тях се пояснява разликата между защитата на търговските интереси на дружествата и защитата на личната неприкосновеност и интегритет .

Съветът заличи от член 65 на първоначалното предложение на Комисията всички изрични позовавания на разпоредбите от Регламент (ЕО) № 882/2004 относно мониторинг и контрол на фуражите и храните, на които този контрол следва да бъде равностоен, но запази позоваването на този регламент в съображение 38.

В член 78 Съветът добави разпоредби, определящи дерогации за използване на коформуланти в продукти за растителна защита, както и за работната програма за адюванти .

В член 78а се предвижда клауза за преразглеждане на функционирането на взаимното признаване на разрешения, на зоналната система и на критериите за одобрение с доклад от Комисията в рамките на 5 години.

Съветът измени текста в точки 3.6.2—3.6.5 и 3.8 от Приложение II относно критериите за одобрение. Мутагенни вещества от категория 1 или 2 не могат да бъдат одобрявани за употреба в продукти за растителна защита. Вещества, които са канцерогенни или токсични за репродукцията, както и вещества, нарушаващи функциите на ендокринната система, могат да бъдат одобрени само ако тяхната употреба води само до незначително ниска експозиция на човека или околната среда (последното се отнася само за вещества, нарушаващи функциите на ендокринната система). Понятието за незначително ниска експозиция на потребителите допълнително е определено чрез позоваване на Регламент (ЕО)№ 396/2005 относно максимално допустимите граници на остатъчни вещества.

3.4. Основни проблеми, възникнали при приемането на общата позиция

Правно основание

Предложението на Комисията е направено въз основа на член 37 и член 152, параграф 4, буква б), които и двата представляват основания от сферата на земеделието. Според Комисията предложението касае земеделието, тъй като без продукти за растителна защита, земеделската реколта би била засегната (съображение 6). Член 37 представлява подходящо основание за всички правила за „производството и търговското предлагане“ на селскостопански продукти, с което допринася за постигането на една или повече от целите на ОСП. В предложението са определени продуктите, които могат да бъдат използвани в тази област, което го прави ясно свързано със земеделското производство. Насърчаването на земеделско производство, щадящо околната среда, също е една от целите на ОСП.

С член 152, параграф 4, буква б) се определят фитосанитарни мерки, които имат като непосредствена цел закрилата на човешкото здраве.

С общата позиция се добавя член 95 (общ пазар), но се заличава член 152, параграф 4, буква б). Комисията прие този компромис, но направи писмена декларация.

Защита на данните, член 56

В предложението на Комисията за защита на данните се предвижда срок от 10 години. В общата позиция се предвижда възможността този период да бъде удължен до 13 години в специални случаи (например за маловажни култури). В нея също така се предвиждат срок от 2,5 години за защита на данните след всяко подновяване на одобренията на активни вещества.

Допълнителният период на защита на данните при разширяване на употребата на маловажни култури, предложен също от Парламента (изменение 196), не е спорен. Допълнителният период на защита на данните при подновяване обаче би могъл да възпрепятства достъпа до пазара на производителите на генерични продукти. Комисията не прие предложението на Председателството да бъде предоставен срок от 5 години за защита на данните при подновяване, но прие компромисния вариант от 2,5 години. В изменение 194 Европейският парламент посочи защитата на допълнителни данни, която се изисква с цел промяна на законодателството.

Мониторинг и контрол, член 65

Комисията прие заличаването от член 65 на подробните позовавания на Регламент (ЕО)№ 882/2004 относно мониторинг и контрол на фуражите и храните. С това ще се намали сигурността по отношение на обхвата на мерките за изпълнение относно контрола и мониторинга. В съображение 38 на общата позиция обаче все още се съдържа позоваване на Регламент (ЕО)№ 882/2004. Поради това същите цели са запазени за мерките за изпълнение.

Критерии за одобрение

В предложението на Комисията са определени критерии за одобрение на активните вещества. Комисията предложи канцерогенни, мутагенни или токсични за репродукцията вещества категории 1 и 2 (класифицирани или такива, които следва да бъдат класифицирани) (категория 1: достатъчна предпоставка за безпокойство у хората; категория 2: сериозно предположение за въздействие върху хората) или вещество, което има способността да окаже смущаващо функционирането на ендокринната система действие, да не може да бъде разрешено освен ако излагането на действието му е незначително.

В общата позиция се поддържа подходът на Комисията и се подсилват критериите за мутагени, като последните са напълно изключени. Освен това канцерогенните вещества, токсичните за репродукцията вещества и тези, оказващи действие, смущаващо функционирането на ендокринната система, които могат да бъдат одобрени тъй като излагането на действието им е незначително, стават кандидати за замяна, когато става дума за разрешаването на продукти за растителна защита на ниво държава-членка (приложение II, точка 4, тирета 5 и 6).

Чрез дерогация (член 4, параграф 7) се предвижда, че при фитосанитарна опасност, която не може да бъде овладяна с никакви други налични средства, е възможно да бъде одобрено вещество за максимален срок от 5 години, дори ако не отговаря на посочените критерии. Тяхната употреба следва да бъде обект на мерки за смекчаване на рисковете, за да бъдат сведени до минимум рисковете за здравето, а максимално допустимите граници на остатъчни вещества във фуражите и храните да се определят съгласно нормалните процедури. Тези вещества също така се изключват от задължителното взаимно признаване (член 40, параграф 2, буква е)). Вещества, които са канцерогенни или токсични за репродукцията категория 1, се изключват от дерогацията.

Освен това в член 14 (подновяване на одобрение) е пояснено, че подновяването на одобрение за такива вещества няма да бъде за срок от 15 години (какъвто е срокът за други вещества), а за максимален срок от 5 години.

Комисията направи писмена декларация, в която пояснява как се прилага дерогацията.

4. ЗАКЛЮЧЕНИЕ

Комисията е на мнение, че общата позиция напълно отразява ключовите елементи на първоначалното предложение и духа на много от измененията на Европейския парламент, направени на първо четене.

Следователно Комисията е съгласна с общата позиция, така както е приета с квалифицирано мнозинство от Съвета.

5. ДЕКЛАРАЦИИ НА КОМИСИЯТА

Комисията направи две писмени декларации, които са приложени.

ПРИЛОЖЕНИЕ

ДЕКЛАРАЦИИ НА КОМИСИЯТА

1. „Комисията признава, че процедурата, която позволява възможно одобрение на активно вещество за максимален период от 5 години, дори ако не отговаря на посочените критерии, представлява дерогация от стандартната процедура за одобряване на вещества. Комисията подчертава, че дерогацията се прилага само в случаи, в които са представени документални доказателства, че няма никакви други налични средства, с които да бъде овладяна с фитосанитарната опасност. Решение за одобрението се взема с комитология, като всички държави-членки се включват в оценката не само на досието относно активното вещество, но също и на документацията, която показва, че няма алтернативи. Одобрението, което може да бъде предложено, ще подлежи на стриктни условия, включително мерки за намаляване на риска, които са част от решението за одобрение и целят да сведат до минимум излагането на хората и на околната среда.“

2. “Комисията изразява съжаление за премахването на член 152, параграф 4, буква б) от Договора от правните основания на предложението. Една от основните цели на предложението е постигане на висока степен на закрила на здравето на хората и животните и опазване на околната среда.

С цел да се даде възможност законодателния процес да продължи, предвид навременното приемане на предложения регламент, Комисията приема общата позиция на Съвета, тъй като по същество постигнатият компромисен текст в своята цялост отговаря на целите на предложението.

В случай че по време на второто четене Европейският парламент възстанови член 152 като едно от правните основания на предложението, Комисията си запазва правото да приеме съответното изменение.“